Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kezelésének egyes kérdéseiről szóló 62/1997. (XII. 21.) NM rendeletet, amely a minisztérium szerint megfelelő hátteret nyújt az
Paragraph Index: 834

3. Milyen esetekben és milyen feltételek mellett továbbíthatók a munkavállaló személyes adatai harmadik személynek, illetve milyen esetekben hozhatók nyilvánosságra? Az első csoportba tartozó ügyek között az érintett tudtával és tudta nélkül felvett személyes adatokkal kapcsolatos panaszok egyaránt szerepelnek, s a kezelt személyes adatok között nemcsak „tényadatok”, hanem írásmintából, videofelvételből levont következtetések, szubjektív minősítések is voltak. Egy üzem területén a biztonsági ellenőrzés részeként a munkavállalók hozzájárulása vagy tájékoztatása nélkül videokamerákat terveztek felszerelni. Az ügy pikantériája, hogy a férfiak által vezetett üzemben elsőnek a női öltözőkben került volna sor a kamerák felszerelésére. Ismereteink szerint a vizsgálat hatására a vezetés elállt a terv kivitelezésétől. (16/A/1997) Több panaszos kifogásolta a személyazonosító adatok — különösen a szakazonosítók — munkáltatói kezelésének jogszerűségét.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes